Jozef Peterka sa vzdal kandidatúry na post rektora Slovenskej technickej univerzity. Počas rokovania akademického senátu, ktorý volí kandidáta na rektora, o tom informoval jeho predseda Marián Peciar. Jediným Peterkovým protikandidátom je doterajší prorektor Oliver Moravčík, ktorý je poverený funkciou rektora.
Peterka je z Katedry obrábania a počítačovej podpory technológií Materiálovotechnologickej fakulty STU a pôsobí aj ako externý spolupracovník strojníckej fakulty.
Rektora vymenúva na návrh akademického senátu verejnej vysokej školy prezidentka. Návrh akademického senátu predkladá prezidentke minister školstva, ktorému ho doručí senát do 15 dní od prijatia rozhodnutia.
Prezidentka Zuzana Čaputová odovzdala dekrét o odvolaní rektorovi Miroslavovi Fikarovi 22. apríla. Akademický senát STU schválil návrh na odvolanie Fikara z funkcie rektora na svojom zasadnutí v októbri. Univerzitu viedol od marca 2019. (tasr)